Diari Oficial de la Generalitat Valenciana


Sumari del DOGV 4910, del 24-12-2004 (2004/13841)

RESOLUCIÓ de 17 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord de col·laboració entre el Ministeri de Treball i Assumptes Socials i la Generalitat Valenciana per a la realització d'actuacions conjuntes en relació amb les persones afectades per l'Hepatitis C.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4910

Data del DOGV
:   24-12-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/13100


Data del document
:   17-12-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * malaltia infecciosa
    * administració central
    * cooperació administrativa
    * drets del malalt

RESOLUCIÓ de 17 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord de col·laboració entre el Ministeri de Treball i Assumptes Socials i la Generalitat Valenciana per a la realització d'actuacions conjuntes en relació amb les persones afectades per l'Hepatitis C. [2004/X13064]
  
Subscrit, després de la tramitació prèvia reglamentària, entre el Ministeri de Treball i Assumptes Socials i la Generalitat Valenciana, el 26 de febrer de 2004, un Acord de col·laboració per a la realització d'actuacions conjuntes en relació amb les persones afectades per l'Hepatitis C, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0977/2004, i que figura com a annex d'esta resolució.
  
València, 17 de desembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Acord de col·laboració entre el Ministeri de Treball i
  
Assumptes Socials i la Generalitat Valenciana, per a
  
actuacions conjuntes en relació amb les persones
  
afectades per l'hepatitis C.
  
València, a 26 de febrer de 2004
  
Reunits:
  
D'una part:
  
L'Excel·lentíssim Sr. Eduardo Zaplana Hernández-Soro, ministre de Treball i Asumptes Socials, nomenat pel Reial Decret 674/2002, de 9 de juliol, i en virtut de les atribucions que li confereixen els articles 12 de la Llei 6/1997, de 14 de abril, i 4 de la Llei 50/1997, de 27 de novembre.
  
D'una altra part, el Molt Honorable Sr. D. Francisco Camps Ortiz, President de la Generalitat Valenciana, nomenat pel Reial Decret 739/2003, de 19 de Juny, i en virtut de les atribucions que li confereixen el article 14 de la Llei de Govern Valencià.
  
Exposen:
  
Que distints esdeveniments succeïts en el passat a la Comunitat Autònoma Valenciana originen que en esta comunitat la malaltia coneguda com hepatitis C constituïsca un problema de salut d'especial preocupació. Davant d'esta situació, tant les autoritats sanitàries competents com els responsables de la gestió del sistema de la Seguretat Social consideren necessari dur a terme, de forma conjunta, un programa de col·laboració dirigit a facilitar l'exercici dels drets que pogueren correspondre a les persones afectades per esta patologia, en l'àmbit de les prestacions econòmiques per incapacitat laboral.
  
Amb la finalitat de fixar els compromisos entre el Ministeri de Treball i Assumptes Socials i la Comunitat Autònoma Valenciana, se subscriu el present acord de col·laboració basant-se en les clàusules següents.
  
Clàusules:
  
Primera. Objecte
  
El present acord de col·laboració té per finalitat establir un protocol d'actuacions per a avaluar, amb criteris facultatius homogenis, el detriment funcional que presenta el treballador/a afectat d'hepatitis C, de forma que la valoració d'una possible situació d'incapacitat permanent i, si fóra el cas, del grau corresponent, s'efectue amb tots els antecedents i elements de juí necessaris.
  
Segona. Àmbit d'aplicació
  
El contingut d'este acord de col·laboració s'aplicarà, per tant, a tots els procediments d'avaluació i qualificació de la situació de la incapacitat permanent, per a pensions contributives de la Seguretat Social, que s'inicien en l'àmbit geogràfic de la Comunitat Autònoma Valenciana respecte de persones afectades d'hepatitis C.
  
Tercera. Grup de treball
  
Per a una millor coordinació de les actuacions que s'hagen de dur a terme, ambdues parts es comprometen a constituir un Grup de Treball, integrat paritàriament per experts procedents de la Conselleria de Sanitat de la comunitat autònoma i de l'Institut Nacional de la Seguretat Social, grup que haurà d'elaborar, en el termini no superior a sis mesos comptat des de la firma d'este acord, un protocol en què es definisquen la tipologia de proves diagnòstiques necessàries, els informes d'especialistes, així com qualsevol altre tipus d'informació que resulte aconsellable per a la determinació del detriment funcional.
  
Una vegada conclosos els treballs, el protocol resultant serà elevat a les parts firmants del present acord perquè l'aproven.
  
Quarta. Procediment
  
En tot procediment que s'inicie per a l'avaluació i qualificació d'una situació d'incapacitat permanent, respecte d'una persona afectada d'hepatitis C, hauran d'incorporar-se al corresponent expedient les distintes proves i informes que es preveuen en el protocol a què es referix la clàusula anterior.
  
Per a això, quan el procediment s'inicie d'ofici per la Inspecció de Servicis Sanitaris de la Generalitat Valenciana, la Conselleria de Sanitat es compromet a remetre a l'Institut Nacional de la Seguretat Social, al costat de l'informe proposat (model P-47) el resultat de les proves diagnòstiques i els informes d'especialistes fixats en el referit protocol.
  
Quan el procediment s'inicie d'ofici per l'Institut Nacional de la Seguretat Social o a instància de part interessada, l'institut demanarà la informació a la Conselleria de Sanitat de la Comunitat Valenciana.
  
Cinquena. Comissió de seguiment
  
El seguiment del present acord el farà una comissió mixta integrada per tres representants de la Conselleria de Sanitat de la Comunitat Valenciana i tres representants de l'Institut Nacional de la Seguretat Social, les funcions de la qual seran les següents:
  
- Exercir la coordinació, impuls i supervisió del treball que haja de fer el grup a què es referix la clàusula segona d'este document, per a la posterior elevació a les parts firmants de l'acord.
  
- Verificar trimestralment el compliment del que preveu la clàusula tercera.
  
- Elaborar, al final de l'exercici, un document en què, a més d'incloure un balanç d'actuacions, s'incloga un estudi o anàlisi d'impacte de l'hepatitis C en el conjunt de les incapacitats laborals registrades a la Comunitat Autònoma Valenciana.
  
Sisena. Vigència
  
El present acord entrarà en vigor l'endemà de la firma i romandrà vigent fins el 31 de desembre del 2004, es podrà prorrogar expressament d'acord mutu, abans que expire, per períodes anuals, excepte denúncia expressa de qualsevol de les parts, manifestada amb una antelació mínima de tres mesos a la data del venciment.
  
Setena. Extensió de l'acord a altres patologies
  
Inicialment l'objecte del present acord es limita a les situacions d'incapacitat permanent en què concórrega la patologia de l'hepatitis C. No obstant això, amb l'acord previ d'ambdues parts, els efectes d'este pacte poden estendre's a qualsevol altre tipus de patologia
  
I en prova de conformitat amb tot el que s'ha exposat, firmen el present document, en exemplar duplicat en el lloc i la data indicats.
  
El ministre de Treball i Assumptes Socials
  
EDUARDO ZAPLANA HERNÁNDEZ-SORO
  
El president de la Generalitat Valenciana,
  
FRANCISCO CAMPS ORTIZ